Skoolhoof wat glo 3 verkrag se bedanking nié aanvaarArgieffoto Die departement van onderwys in Mpumalanga sê hy het nié die bedanking van die hoërskoolhoof wat beskuldig word van die verkragting van drie leerders aanvaar nie, maar eerder ŉ interne ondersoek na die beweerde voorvalle van stapel gestuur. Die 53-jarige man is die hoof van ŉ hoërskool in Dundonald naby Mayflower. Weens die aard van die verkragtingaanklagte teen hom, kan die beskuldigde se naam nie genoem word alvorens hy gepleit het nie. Die beweerde verkragtings het glo verlede jaar en vroeër vandeesmaand gebeur. Die beweerde slagoffers is glo drie seuns tussen 17 en 19 jaar oud. Gerald Sambo, ŉ woordvoerder vir die departement, sê die beweerde verkragtings word ten sterkste veroordeel. “Die departement is deur die stamhoof van die gemeenskap in die Gert Sibande-distrik van die beweerde voorvalle bewus gemaak,” sê hy. Die skoolhoof is verlede week in hegtenis geneem. Sambo sê die departement het besluit om nié sy bedanking te aanvaar nie hangende die aanklagte teen hom. Sambo sê die onderwysdepartement se arbeidsdirektoraat ondersoek die bewerings intern sodat ŉ dissiplinêre proses van stapel gestuur kan word. Die skoolhoof is steeds in polisieaanhouding en sal binnekort weer in die hof verskyn vir ŉ formele borgtogaansoek. Dundonald is sowat 160 km buite Mbombela (Nelspruit).